KAPITULO 122
Maudi a Kararag ni Jesus iti Makinngato a Kuarto
TI RESULTA TI PANNAKAAMMO ITI DIOS KEN ITI ANAKNA
TI PANAGMAYMAYSA NI JEHOVA, NI JESUS, KEN DAGITI ADALAN
Gapu iti kasta unay a panagayat ni Jesus kadagiti apostolna, insaganana ida para iti dandanin ipapanawna. Timmangad ket nagkararag iti Amana: “Padayagem ti anakmo, tapno maipadayagnaka met ti anakmo. Intalekmo kenkuana ti amin a tattao, tapno maipaayanna amin ida iti biag nga agnanayon.”—Juan 17:1, 2.
Nalawag a binigbig ni Jesus a nakapatpateg ti panangidayaw iti Dios. Ket talaga a makaliwliwa ti namnama nga imbaga ni Jesus—ti biag nga agnanayon! Gapu ta ‘naitalek ken Jesus ti amin a tattao,’ maipaayna dagiti gunggona ti subbot a sakripisiona iti amin a tattao. Nupay kasta, saan nga amin ti mabendisionan. Apay? Gapu ta ipaay laeng ni Jesus dagiti gunggona ti subbotna kadagiti mangawat iti sumaruno nga ibaga ni Jesus. Kinunana: “Maaddaanto iti biag nga agnanayon dagidiay mangam-ammo kenka, ti maymaysa a pudno a Dios, ken ti imbaonmo, ni Jesu-Kristo.”—Juan 17:3.
Masapul nga agpada nga am-ammuen a naimbag ti maysa ti Ama ken ti Anak, ken agbalin a nasinged kadakuada. Masapul a maitunos ti pampanunotna iti pampanunotda. Kasta met, no maipapan iti pannakilangenna iti sabsabali, masapul nga ikagumaanna a tuladen dagiti awan kaaspingna a kualidad ti Ama ken ti Anak. Masapul met a bigbigenna a napatpateg ti panangidayaw iti Dios ngem ti pananggun-odna iti biag nga agnanayon. Imbaga manen ni Jesus ti maipapan iti panangidayaw iti Dios:
“Pinadayagka ditoy daga, ta inleppasko ti trabaho nga intedmo. Ita, Ama, padayagennak iti sibaymo kas iti pannakaipadayagko idi iti sibaymo sakbay a naparsua ti lubong.” (Juan 17:4, 5) Wen, kiniddaw ni Jesus a maisubli ti dayagna idi idiay langit babaen ti panagungar.
Nupay kasta, saan a nalipatan ni Jesus ti naaramidanna iti ministeriona. Inkararagna: “Impakaammok ti naganmo kadagiti tattao ditoy lubong nga intedmo kaniak. Kukuam ida, ngem intedmo kaniak, ket tinungpalda ti saom.” (Juan 17:6) Iti ministeriona, saan laeng nga impakaammo ni Jesus a Jehova ti nagan ti Dios. Tinulonganna pay dagiti apostolna tapno maammuanda ti irepresentar ti naganna—dagiti kualidad ti Dios ken ti pamay-an ti pannakilangenna kadagiti tattao.
Naam-ammo dagiti apostol ni Jehova. Naammuanda met ti akem ti Anakna ken dagiti insuro ni Jesus. Sipapakumbaba a kinuna ni Jesus: “Imbagak kadakuada dagiti imbagam kaniak, inawatda dagita ken naammuanda nga immayak kas pannakabagim, ken namatida nga imbaonnak.”—Juan 17:8.
Kalpasanna, binigbig ni Jesus ti nakaidumaan dagiti pasurotna ken dagiti kaaduan a tattao: “Saanak nga agkiddaw maipapan iti lubong, no di ket maipapan kadagidiay intedmo kaniak, ta kukuam ida. . . . Nasantuan nga Ama, pangngaasim ta aywanam ida maigapu iti naganmo nga intedmo kaniak, tapno agkaykaysada koma a kas iti panagkaykaysata. . . . Sinalaknibak ida, ket awan kadakuada ti napukaw no di laeng ti anak ti pannakadadael tapno matungpal ti kasuratan.” Isu ni Judas Iscariote, a dandanin mangtraidor ken Jesus.—Juan 17:9-12.
Intuloy ni Jesus ti nagkararag: “Ginura ida ti lubong . . . Saanko a kiddawen nga ikkatem ida ditoy lubong, no di ket salaknibam ida iti daydiay managdakdakes. Saanda a paset ti lubong, a kas kaniak a saan a paset ti lubong.” (Juan 17:14-16) Adda dagiti apostol ken ti dadduma nga adalan iti lubong, ti kagimongan ti tao nga iturturayan ni Satanas, ngem masapul nga agtalinaedda a naisina iti lubong ken dagiti kinadakes a mapaspasamak iti dayta. Kasano?
Masapul nga agtalinaedda a nasantuan, a nailasin tapno agserbi iti Dios, babaen ti panangyaplikarda kadagiti kinapudno a masarakan iti Hebreo a Kasuratan ken kadagiti kinapudno nga insuro ni Jesus. Inkararag ni Jesus: “Pagbalinem ida a nasantuan babaen ti kinapudno; ti saom ket kinapudno.” (Juan 17:17) Idi agangay, dadduma nga apostol ti nangisurat kadagiti naipaltiing a libro a nagbalin a paset “ti kinapudno” a makatulong a mamagbalin a nasantuan iti maysa a tao.
Ngem addanto dadduma nga umawat iti “kinapudno.” Inkararagan ngarud ni Jesus ‘saan laeng a dagiti adda sadiay, no di ket maipaay met kadagiti mamati kenkuana babaen ti saoda.’ Ania ti kiniddaw ni Jesus para kadakuada amin? “Tapno agkaykaysada amin, a kas kenka, Ama, a naikaykaysa kaniak ken naikaykaysaak met kenka, tapno maikaykaysada met kadata.” (Juan 17:20, 21) Saan a literal a maymaysa a persona ni Jesus ken ni Amana. Maymaysada ta agtunosda iti amin a banag. Inkararag ni Jesus nga agkaykaysa met koma dagiti pasurotna.
Sakbay la unay daytoy, imbaga ni Jesus ken Pedro ken iti dadduma a pumanaw tapno mangisagana iti maysa a lugar idiay langit para kadakuada. (Juan 14:2, 3) Imbaga ni Jesus dayta iti kararagna: “Ama, kayatko a kaduak dagiti intedmo kaniak iti sadinoman nga ayanko, tapno makitada ti dayag nga intedmo kaniak, ta inayatnak sakbay pay a naparsua ti lubong.” (Juan 17:24) Pinatalgedanna ngarud nga uray idi—sakbay pay a naaddaan da Adan ken Eva iti annak—ay-ayatenen ti Dios ti bugbugtong nga Anakna, daydiay nagbalin a Jesu-Kristo.
Idi inngudo ni Jesus ti kararagna, impaganetgetna manen ti nagan ni Amana ken ti panagayat ti Dios kadagiti apostol ken iti dadduma a mangawat iti “kinapudno.” Kinunana: “Impakaammok kadakuada ti naganmo ken itultuloyko nga ipakaammo, tapno ipakitada ti ayat a kas iti panagayatmo kaniak ken tapno maikaykaysaak kadakuada.”—Juan 17:26.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn